Document ID: 32017D0865

Reference:
20.5.2017
DA
Den Europæiske Unions Tidende
L 131/11
RÅDETS AFGØRELSE (EU) 2017/865
af 11. maj 2017
om undertegnelse på Den Europæiske Unions vegne af Europarådets konvention til forebyggelse og bekæmpelse af vold mod kvinder og vold i hjemmet, for så vidt angår spørgsmål vedrørende retligt samarbejde i straffesager
RÅDET FOR DEN EUROPÆISKE UNION HAR —
under henvisning til traktaten om Den Europæiske Unions funktionsmåde, særlig artikel 82, stk. 2, og artikel 83, stk. 1, sammenholdt med artikel 218, stk. 5,
under henvisning til forslag fra Europa-Kommissionen, og
ud fra følgende betragtninger:
(1)
Unionen deltog sammen med medlemsstaterne som observatør ved forhandlingerne om Europarådets konvention til forebyggelse og bekæmpelse af vold mod kvinder og vold i hjemmet (»konventionen«), som blev vedtaget af Europarådets Ministerkomité den 7. april 2011. Konventionen blev åbnet for undertegnelse den 11. maj 2011.
(2)
I henhold til konventionens artikel 75 er den åben for Unionens undertegnelse.
(3)
Konventionen skaber en omfattende og mangesidet retlig ramme til beskyttelse af kvinder mod alle former for vold. Den sigter mod at forebygge, retsforfølge og udrydde vold mod kvinder og piger samt vold i hjemmet. Den omfatter en lang række foranstaltninger fra indsamling af data og oplysningsaktiviteter til retlige foranstaltninger med henblik på at gøre forskellige former for vold mod kvinder strafbare. Den omfatter foranstaltninger til beskyttelse af ofre og støttetjenester samt bekæmpelse af kønsbetinget vold i forbindelse med asyl og migration. Ved konventionen oprettes der en særlig overvågningsmekanisme, der skal sikre, at parterne effektivt gennemfører konventionens bestemmelser.
(4)
Undertegnelsen af konventionen på Unionens vegne vil bidrage til at skabe ligestilling mellem kvinder og mænd på alle områder, hvilket er blandt Unionens centrale mål og værdier, som skal afspejles i alle dens aktiviteter, jf. artikel 2 og 3 i traktaten om Den Europæiske Union (TEU), artikel 8 i traktaten om Den Europæiske Unions funktionsmåde (TEUF) og artikel 23 i Den Europæiske Unions charter om grundlæggende rettigheder. Vold mod kvinder udgør en krænkelse af menneskerettighederne og en ekstrem form for diskrimination, der skyldes ulighed mellem kønnene, og den er med til at fastholde og forværre denne ulighed. Ved sit tilsagn om at gennemføre konventionen bekræfter Unionen sin vilje til at bekæmpe vold mod kvinder på dens område og globalt og styrker sin nuværende politiske indsats og den gældende materielle retlige ramme inden for den del af strafferetsplejen, der har særlig relevans for kvinder og piger.
(5)
Både Unionen og dens medlemsstater er kompetente på de områder, der er omfattet af konventionen.
(6)
Konventionen bør undertegnes på Unionens vegne, for så vidt angår spørgsmål, der falder inden for Unionens kompetence, for så vidt konventionen kan berøre fælles regler eller ændre deres rækkevidde. Dette vedrører navnlig visse bestemmelser i konventionen vedrørende retligt samarbejde i straffesager og bestemmelserne i konventionen vedrørende asyl og nonrefoulement. Medlemsstaterne bevarer deres kompetence, for så vidt konventionen ikke berører fælles regler eller ændrer deres rækkevidde.
(7)
Unionen har også enekompetence til at acceptere de forpligtelser, der er fastsat i konventionen, for så vidt angår dens egne institutioner og offentlige forvaltning.
(8)
Eftersom Unionens kompetence og medlemsstaternes kompetencer hænger sammen, bør Unionen blive part i konventionen sammen med dens medlemsstater, således at de sammen kan opfylde de forpligtelser, der er fastsat i konventionen, og på samordnet vis udøve de rettigheder, som den giver dem.
(9)
Denne afgørelse vedrører bestemmelserne i konventionen vedrørende retligt samarbejde i straffesager, for så vidt disse bestemmelser kan berøre fælles regler eller ændre deres rækkevidde. Den vedrører ikke artikel 60 og 61 i konventionen, som er omhandlet i en særskilt rådsafgørelse, der vil blive vedtaget parallelt med nærværende afgørelse.
(10)
Irland og Det Forenede Kongerige er bundet af Europa-Parlamentets og Rådets direktiv 2011/36/EU (1) og 2011/93/EU (2) og deltager derfor i vedtagelsen af denne afgørelse.
(11)
I medfør af artikel 1 og 2 i protokol nr. 22 om Danmarks stilling, der er knyttet som bilag til TEU og til TEUF, deltager Danmark ikke i vedtagelsen af denne afgørelse, som ikke er bindende for og ikke finder anvendelse i Danmark.
(12)
Konventionen bør undertegnes —
VEDTAGET DENNE AFGØRELSE:
Artikel 1
Der gives herved bemyndigelse til undertegnelse på Den Europæiske Unions vegne af Europarådets konvention til forebyggelse og bekæmpelse af vold mod kvinder og vold i hjemmet, for så vidt angår spørgsmål vedrørende retligt samarbejde i straffesager, med forhold af indgåelse af konventionen (3).
Artikel 2
Formanden for Rådet bemyndiges herved til at udpege den eller de personer, der er beføjet til at undertegne konventionen på Unionens vegne.
Artikel 3
Denne afgørelse træder i kraft på tyvendedagen efter offentliggørelsen i Den Europæiske Unions Tidende.
Udfærdiget i Bruxelles, den 11. maj 2017.
På Rådets vegne
R. GALDES
Formand
(1)  Europa-Parlamentets og Rådets direktiv 2011/36/EU af 5. april 2011 om forebyggelse og bekæmpelse af menneskehandel og beskyttelse af ofrene herfor, og om erstatning af Rådets rammeafgørelse 2002/629/RIA (EUT L 101 af 15.4.2011, s. 1)
(2)  Europa-Parlamentets og Rådets direktiv 2011/93/EU af 13. december 2011 om bekæmpelse af seksuelt misbrug og seksuel udnyttelse af børn og børnepornografi og om erstatning af Rådets rammeafgørelse 2004/68/RIA (EUT L 335 af 17.12.2011, s. 1).
(3)  Teksten til konventionen vil blive offentliggjort sammen med afgørelsen om dens indgåelse.

Summary:
EU’s tiltrædelse til Istanbulkonventionen
EU’s tiltrædelse til Istanbulkonventionen
 
RESUMÉ AF:
Afgørelse (EU) 2017/865 – om undertegnelse på EU’s vegne af Europarådets konvention om vold mod kvinder for så vidt angår spørgsmål vedrørende retligt samarbejde i straffesager
Afgørelse (EU) 2017/866 – om undertegnelse på EU’s vegne af Europarådets konvention om vold mod kvinder for så vidt angår asyl og nonrefoulement
HVAD ER FORMÅLET MED AFGØRELSERNE?
De bemyndiger Den Europæiske Union (EU) til at underskrive Europarådets konvention til forebyggelse og bekæmpelse af vold mod kvinder og vold i hjemmet (Istanbulkonventionen) på vegne af EU vedrørende spørgsmål, der falder inden for EU’s kompetence. Dette er et betydeligt skridt mod, at EU — sammen med EU-medlemsstaterne – bliver en fuldgyldig part i Istanbulkonventionen.
HOVEDPUNKTER
Istanbulkonventionen omfatter spørgsmål, der falder inden for EU’s og medlemsstaternes beføjelser.EU bør derfor blive part i konventionen sammen med medlemsstaterne, så de sammen effektivt kan opfylde deres forpligtelser i henhold til konventionen. Afgørelserne anfører, at konventionen bør undertegnes på vegne af EU for så vidt angår spørgsmål, der falder inden for EU’s beføjelser, da konventionen kan påvirke fælles EU-regler eller ændre deres anvendelsesområde. Sådanne EU-beføjelser findes især vedrørende konventionens regler om retligt samarbejde i straffesager og på asylområdet samt nonrefoulement (beskyttelse af en person mod udvisning eller hjemsendelse til et land, hvor vedkommende ville have grund til at frygte forfølgelse — en af de væsentlige komponenter i flygtningestatus og asyl).
HVORNÅR GÆLDER AFGØRELSERNE FRA?
De trådte i kraft den 9. juni 2017.
BAGGRUND
Istanbulkonventionen er den mest omfattende internationale traktat om bekæmpelse og forebyggelse af vold mod kvinder* og vold i hjemmet*. Den blev forelagt og gjort åben for undertegnelse i 2011 og trådte i kraft i august 2014. Den er åben for undertegnelse af EU, som sammen med medlemsstaterne deltog i forhandlingerne som observatør. Rådets afgørelser (EU) 2017/865 og (EU) 2017/866 blev vedtaget i forbindelse med, at Europa-Kommissionen erklærede 2017 som et år med fokus på handlinger til bekæmpelse af vold mod kvinder. For yderligere oplysninger henvises til:Den internationale dag for afskaffelse af vold mod kvinder – faktaark (Europa-Kommissionen).
VIGTIGE BEGREBER
Vold mod kvinder. Er i henhold til Istanbulkonventionen kønsbaserede voldelige handlinger (dvs. vold, som er rettet mod en kvinde, fordi hun er kvinde, eller vold, som påvirker kvinder i uforholdsmæssig grad), der medfører, eller sandsynligvis vil medføre, fysisk, seksuel, psykisk eller økonomisk skade på eller overlast for kvinder, herunder trusler om sådanne handlinger, tvang eller frihedsberøvelse, uanset om det foregår offentligt eller i hjemmet.
Vold i hjemmet. Er i henhold til Istanbulkonventionen alle former for fysisk, seksuel, psykisk eller økonomisk vold, som finder sted inden for familien eller husstanden, eller mellem tidligere eller nuværende ægtefæller eller partnere, uanset om gerningspersonen bor eller har boet sammen med ofret.
HOVEDDOKUMENTER
Rådets afgørelse (EU) 2017/865 af 11. maj 2017 om undertegnelse på Den Europæiske Unions vegne af Europarådets konvention til forebyggelse og bekæmpelse af vold mod kvinder og vold i hjemmet, for så vidt angår spørgsmål vedrørende retligt samarbejde i straffesager (EUT L 131 af 20.5.2017, s. 11–12).
Rådets afgørelse (EU) 2017/866 af 11. maj 2017 om undertegnelse på Den Europæiske Unions vegne af Europarådets konvention til forebyggelse og bekæmpelse af vold mod kvinder og vold i hjemmet, for så vidt angår asyl og nonrefoulement (EUT L 131 af 20.5.2017, s. 13–14).
TILHØRENDE DOKUMENTER
Europarådets konvention til forebyggelse og bekæmpelse af vold mod kvinder og vold i hjemmet (Istanbulkonventionen), Strasbourg, 12. april 2011.
seneste ajourføring 03.02.2022